**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

**„DĖL LEIDIMO NEMOKAMAI NAUDOTIS KLAIPĖDOS MIESTO DAUGIAFUNKCIO SVEIKATINGUMO CENTRO PASLAUGOMIS SENJORAMS, NEĮGALIESIEMS, SPORTININKAMS IR PLAUKIMO VETERANŲ RINKTINEI IR NAUDOJIMOSI KLAIPĖDOS MIESTO DAUGIAFUNKCIO SVEIKATINGUMO CENTRO PASLAUGOMIS ATRANKOS KRITERIJŲ PATVIRTINIMO“**

2018-07-02

**1. Sprendimo projekto esmė, tikslai ir uždaviniai.**

Sprendimo projekto tikslas – leisti nemokamai naudotis Klaipėdos miesto daugiafunkcio sveikatingumo centro teikiamomis paslaugomis neįgaliesiems, senjorams, sportininkams ir plaukimo veteranų rinktinei atsižvelgiant į 2018 m. sausio 26 d. Koncesijos sutarties Nr. J9-310 tarp Klaipėdos miesto savivaldybės administracijos ir UAB „Vakarų infrastruktūra“ bei UAB „Klaipėdos baseinas“ (toliau – Koncesijos sutartis), kuriai pritarė Klaipėdos miesto savivaldybės taryba, specifikacijos 3 priede numatytus minimalius baseino paslaugų poreikius ir patvirtinti šių asmenų grupių atrankos kriterijus bei teikiamų paslaugų suteikimo apimtis.

Šiuo sprendimu taip pat siekiama įpareigoti Savivaldybės administracijos direktorių patvirtinti Klaipėdos miesto senjorų, neįgaliųjų ir sportininkų naudojimosi Klaipėdos miesto daugiafunkcio sveikatingumo centro paslaugomis tvarkos aprašą bei pavesti BĮ „Gintaro“ sporto centrui ir BĮ Klaipėdos miesto visuomenės sveikatos biurui teikti nemokamas viešas paslaugas.

**2. Projekto rengimo priežastys ir kuo remiantis parengtas sprendimo projektas.**

Projektas parengtas vadovaujantis Lietuvos Respublikos vietos savivaldos įstatymo 6 straipsnio 18 ir 29 dalimis, kuriose numatyta, kad savivaldybių sveikatinimo priemonių planavimas ir įgyvendinimas, parama savivaldybės gyventojų sveikatos priežiūrai ir kūno kultūros plėtojimas ir gyventojų poilsio organizavimas yra savivaldybės savarankiškosios funkcijos. Taip pat atsižvelgta į Koncesijos sutarties specifikacijos 3 priedą, kuriame numatyti savivaldybės minimalūs baseino paslaugų poreikiai neįgaliesiems, senjorams, sportininkams, plaukimo veteranų rinktinei.

Šis sprendimo projektu siekiama tiksliai, pagal Koncesijos sutarties specifikacijos 3 priedą, nustatyti, kad Klaipėdos miesto daugiafunkcio sveikatingumo centro sveikatingumo paslaugomis gali nemokamai naudotis senjorai, neįgalieji, sportininkai ir plaukimo veteranų rinktinė, taip pat siekiant kontroliuoti besinaudojančių baseino teikiamomis paslaugomis nemokamai skaičių reikalinga patvirtinti šių asmenų grupių atrankos kriterijus, nustatyti daugiafunkcio centro teikiamų paslaugų suteikimo apimtis bei įpareigoti Klaipėdos savivaldybės administracijos direktorių patvirtinti naudojimosi Klaipėdos miesto daugiafunkcio sveikatingumo centro paslaugomis tvarkos aprašą, kuriame bus numatytas asmenų grupių atrankos organizavimas ir vykdymas.

**3. Kokių rezultatų laukiama.**

Teikiamu sprendimo projektu bus patvirtinta, kad neįgalieji, senjorai, sportininkai ir plaukimo veteranų rinktinė gali naudotis Klaipėdos miesto daugiafunkcio sveikatingumo centro paslaugomis nemokamai, taip pat bus patvirtinti šių asmenų grupių atrankos kriterijai bei teikiamų paslaugų suteikimo apimtys.

**4. Sprendimo projekto rengimo metu gauti specialistų vertinimai.**

Dėl teikiamo sprendimo projekto gautos pastabos šiame sprendimo projekte įvertintos.

**5. Išlaidų sąmatos, skaičiavimai, reikalingi pagrindimai ir paaiškinimai.**

Atsižvelgiant į Koncesijos sutarties specifikacijos 3 priedą, senjorams, neįgaliesiems, sportininkams ir plaukimo veteranų rinktinei nemokamai naudotis Klaipėdos miesto daugiafunkciu sveikatingumo centru reikalingi 11508,03 Eur/mėn. arba 126224,00 Eur/metus (žr. lentelę).

**6. Lėšų poreikis sprendimo įgyvendinimui.**

Už Klaipėdos miesto daugiafunkcio sveikatingumo centro teikiamas paslaugas bus mokama iš savivaldybės biudžeto asignavimų numatytų Klaipėdos miesto savivaldybės Kūno kultūros ir sporto plėtros programai.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės.

Teikiamu sprendimo projektu bus nustatyta, kokios asmenų grupės gali naudotis Klaipėdos miesto daugiafunkcio sveikatingumo centro paslaugomis nemokamai, jų atrankos kriterijai bei paslaugų suteikimo apimtys.

Neigiamų sprendimo projekto pasekmių nenumatoma.

**PRIDEDAMA**.

1. Koncesijos sutarties, sudarytos tarp Klaipėdos miesto savivaldybės administracijos ir UAB „Vakarų infrastruktūra“ bei UAB „Klaipėdos baseinas“ 3 priedo kopija, 3 lapai.
2. Baseino poreikis per metus senjorams, neįgaliesiems, sportininkams ir plaukimo veteranų rinktinei bei reikalingos lėšos atsižvelgiant į Klaipėdos daugiafunkcio sveikatingumo centro Koncesijos sutarties specifikacijos 3 priedą, 1 lapas.

Sporto ir kūno kultūros skyriaus vedėjas Saulius Paliulis